- Det kommer til at betyde noget for den vækst og udvikling, der sker på øen. Normalt er aflysninger af afgange med Læsøfærgen vejrets skyld. Denne gang er det dog de stigende energipriser, der koster afgange til Kattegatøen. Og borgmester i Danmarks mindste kommune, Tobias Birch Johansen (V), erkender, at det får betydning: Se hele interviewet med borgmesteren nederst. - Det, der betyder noget for danskerne i dag er mobilitet og frihed. Den begrænser vi jo, siger borgmesteren til TV2 Nord om det han kalder "livsnerven til Læsø". Fremgang stopper Det er afgange fredag og søndag, der traditionelt er dem med mindst belægning. Beslutningen er truffet af både færgeledelsen og Læsø Kommune – i alt syv afgange til og med oktober er foreløbigt aflyst. - Vi er nødt til at vise lidt ansvarlighed, lyder den uddybende forklaring på beslutningen. Tobias Birch kalder det dog samtidig heldig timing, da man er ovre sommerens højsæson og at "man har frådset lidt med afgangene ovenpå corona." Derfor håber man at konsekvensen bliver overskuelig for øen. Men, siger borgmesteren: - De sidste ti år har vi kørt et princip om flere afgange til billige priser. Det har virket i den grad. Vi har set en fremgang på Læsø som ikke er set tidligere. Den stopper nu, selvfølgelig gør den det, siger Tobias Birch. Han forsøger dog at bevare roen og sætte det lidt i perspektiv: - Men hvis det er en krig i Europa, der gør at vi må stoppe den udvikling i et års tid, så er det nok billigt sluppet, siger borgmesteren, selvom han kalder det "pisse ærgerligt."

Opsummering:
Kommune og færgeledelse har følt sig tvunget til at aflyse flere afgange.